
РЕШЕНИЕ 
№ РН-86-24-10
 
Днес, на 19.04.2024 г., Комисията за противодействия на корупцията /КПК/, в състав:

Заместник - председател: Антон Славчев  
Член: Антоанета Цонкова
Член: Пламен Йоцов
Член: Силвия Къдрева 
			
У С Т А Н О В И :

Проверката е по реда на чл. 13, ал. 1, т. 8 от Закона за противодействие на корупцията /ЗПК/, /обн. ДВ бр. 84 от 06.10.2023 г./, и е извършена на основание Решение № КИ-067 от 26.02.2024 г. на Комисията за противодействие на корупцията /КПК/ по сигнал с вх. № С-86/06.02.2024 година.
Сигналът е насочен срещу Стефан ****** Тачев – кмет на Община Б., Миланчо ****** Геров – заместник-кмет на Община Б., и Асен ****** Бошикьов – общински съветник в Общински съвет Б.
В сигнала са изложени твърдения за несъвместимост между заеманата от Стефан Тачев длъжност - кмет на Община Б. и обстоятелствата, че към момента в Търговския регистър е посочен, като управител на „******“ ЕООД, представител на туристическо дружество „******“ и има дялово участие и/или е управител на „******“ ЕООД и „******“ ЕООД. Посочва се и деклариране на неверни данни в декларацията на Тачев по чл. 35, ал. 1, т. 1 от ЗПКОНПИ (отм.). По отношение на Миланчо ****** Геров е посочено, че във връзка със заеманата от него длъжност - заместник-кмет на Община Б., е предприел действия по заличаване на ЕТ „******“ извън срока, посочен в чл. 41, ал. 3 от Закона за местното самоуправление и местната администрация. Визира се и възможно деклариране на неверни данни в декларацията по чл. 35, ал. 1, т. 1 от ЗПКОНПИ (отм.). За Асен ****** се сочи, че освен общински съветник в Общински съвет Б. е и член на Управителния съвет на ОБФК „******“ Б. Също са изложени твърдения за деклариране на неверни данни в декларацията по чл. 35, ал. 1, т. 1 от ЗПКОНПИ (отм.).
Във връзка с твърденията в сигнала с писмо с вх. № КПК-5155-2/26.03.2024 г. на КПК от председателя на Постоянната комисия по местно самоуправление и социални дейности, противодействие на корупцията и отнемане на незаконно придобитото имущество към Общински съвет Б., са получени заверени копия на: 2 бр. клетвени листове от 09.11.2023 г., Трудов договор № РД-01-05-101/12.12.2023 г.,   Удостоверение за избран кмет на община № 1/06.11.2023 г. на ОИК Б.,Удостоверение за избран общински съветник № 2/06.11.2023 г. на ОИК Б., 3 бр. декларации по чл.49, ал.1, т.1 от ЗПК, извадка от регистъра на подадените декларации. 
Служебно е извършена справка в Търговски регистър и регистър на юридическите лица с нестопанска цел /ТРРЮЛНЦ/ и НБД Население.



След като обсъди събраните в хода на проверката доказателства, комисията установи следното от фактическа страна:

Стефан ****** Тачев е избран за кмет на Община Б., видно от Удостоверение за избран кмет на община № 1/06.11.2023 г. на ОИК Б., и е положила клетва на 09.11.2023 г. На 06.12.2023 г. Тачев е подал Декларация за несъвместимост по чл.49, ал.1, т.1 от ЗПК с вх. № 14/06.12.2023 г., видно от приложения по преписката Регистър на подадени декларации за несъвместимост по чл.49, ал.1, т.1 от ЗПК и чл.41, ал.1 и ал.3 от ЗМСМА. 
В декларацията си Тачев е декларирал следните обстоятелства: посочил е, че към датата на полагане на клетва като кмет на Община Б. /09.11.2023 г./ е извършвал търговска дейност по смисъла на Търговския закон като управител на „******“ ЕООД, с ЕИК ******, и като управител и съдружник в „******“ ООД, с ЕИК ******. В декларацията си е посочил, че на основание чл. 41, ал.3 от ЗМСМА в едномесечен срок от полагането на клетвата, е предприел действия за прекратяване на дейността и за освобождаването му от заеманата длъжност, както следва: със Заявление с вх. № 20231123122809 в Агенцията по вписвания – ТРРЮЛНЦ, е заявил заличаването си като управител на „******“ ЕООД, и същото обстоятелство е вписано на 29.11.2023 г.; със Заявление с вх. № 20231206162902 в Агенцията по вписвания – ТРРЮЛНЦ, е заявил заличаването му като съдружник и управител на „******“ ООД.
От направената справка в ТРРЮЛНЦ по отношение на „******“ ЕООД, с ЕИК ******, се установява, че дружеството е с едноличен собственик на капитала и управител В.С.Ц., считано от 12.12.2023 г. С Договор за прехвърляне на дружествени дялове от 06.12.2023 г. Стефан ****** Тачев е прехвърлил на В.С.Ц. притежаваните от него дялове от капитала на дружеството. С нотариално заверен, за подпис и съдържание, Протокол от проведено заседание на Общото събрание от 06.12.2023 г., Стефан ****** Тачев е освободен като управител на дружеството. Промените са вписани в ТРРЮЛНЦ на основание Заявление № 20231206162902. Считано от 12.12.2023 г. „******“ ЕООД е с едноличен собственик на капитала и управител В.С.Ц. Съгласно чл.50, ал.3 от ЗПК когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. Или следва изводът, че в предвидения в чл.50, ал.3 от ЗПК едномесечен срок от датата на подаване на Декларацията си за несъвместимост по чл.49, ал.1, т.1 от ЗПК с вх. № 14/06.12.2023 г., Стефан Тачев е предприел необходимите действия за отстраняване на декларираната от него несъвместимост.
От направената справка в ТРРЮЛНЦ се установява, че „******“ ЕООД, с ЕИК ******, е с едноличен собственик на капитала „******“ ЕООД, считано от 2015 г. По делото в ТРРЮЛНЦП на „******“ ЕООД е налично уведомление по чл.141, ал.5 от Търговския закон от Стефан ****** Тачев до едноличния собственик на капитала на дружеството С.Н., получено от последния на 09.10.2023 г., с която Тачев заявява желанието си да бъде освободен от длъжността „управител“ на „******“ ЕООД. Промените са вписани в ТРРЮЛНЦ на основание Заявление № 20231123122809 и Тачев е заличен като управител, считано от 29.11.2023 г. Т.е. следва изводът, че към датата на подаване на Декларацията си за несъвместимост по чл.49, ал.1, т.1 от ЗПК с вх. № 14/06.12.2023 г., Стефан ****** Тачев вече е бил предприел действия и е бил отстранил несъвместимостта, в която се е намирал, към датата на полагане на клетва като общински съветник -  09.11.2023 г. 
От направената справка в ТРРЮЛНЦ се установява, че Стефан ****** Тачев е бил управител и съдружник в „******“ ЕООД, с ЕИК ******, до 23.04.2015 г. Установява се също така, че Стефан ****** Тачев е член на Управителния съвет и представляващ на сдружение Туристическо дружество „******“, с ЕИК ******, считано от 10.07.2018 г. 
Асен ****** Бошикьов е избран за общински съветник в Общински съвет Б., видно от Удостоверение за избран общински съветник № 2/06.11.2023 г. на ОИК Б., и е положила клетва на 09.11.2023 г. На 04.12.2023 г. Асен ****** Бошикьов е подал Декларация за несъвместимост по чл.49, ал.1, т.1 от ЗПК с вх. № 5/04.12.2023 г., видно от приложения по преписката  Регистър на подадени декларации за несъвместимост по чл.49, ал.1, т.1 от ЗПК и чл.41, ал.1 и ал.3 от ЗМСМА. В декларацията си не е декларирал несъвместимости със заеманата от него публична длъжност.
От направената справка в ТРРЮЛНЦ се установява, че Асен ****** Бошикьов е член на Управителния съвет и представляващ на сдружение „******“, с ЕИК ******, както и управител и едноличен собственик на капитала на „******“ ЕООД, с ЕИК ******, и на „******“ ЕООД, с ЕИК ******. Освен това Бошикьов е регистриран като едноличен търговец с фирма „******“, с ЕИК ******.
С Трудов договор № РД-01-05-101/12.12.2023 г., сключен между Община Б., представлявана от кмета, и Миланчо ****** Геров, последният е назначен на длъжността „заместник кмет“ в Общинската администрация на Община Б., считано от 12.12.2023 г. до изтичане на мандата. По преписката е приложена Декларация за несъвместимост по чл.49, ал.1, т.1 от ЗПК от Миланчо ****** Геров, подписана от него на 16.01.2024 г., без входящ номер на Община Б. В декларацията си не е декларирал несъвместимости със заеманата от него публична длъжност. Декларацията е подадена извън предвидения в чл.50, ал.1 от ЗПК едномесечен срок от заемането на длъжността, който е изтекъл на 12.01.2024 г. и евентуално лицето подлежи на санкция, съгласно разпоредбата на чл. 115, ал.1 от ЗПК.
От направената справка в ТРРЮЛНЦ се установява, че до 16.01.2024 г. Миланчо ****** Геров е осъществявал търговска дейност като едноличен търговец с фирма „******“, ЕИК ******, вписан в Регистъра на еднолични и колективни фирми на граждани с решение на К. окръжен съд от 22.05.1991 г. На 16.01.2024 г. в ТРРЮЛНЦ е вписано заличаване на едноличния търговец. Промените са вписани в ТРРЮЛНЦ на основание Заявление № 20240110221511. Т.е. към датата на която Миланчо Геров е подписал Декларацията си за несъвместимост по чл.49, ал.1, т.1 от ЗПК, за него не са били налице несъвместимостите, предвидени в чл. 41, ал.1 от ЗМСМА и чл. 107а, ал.1, т.2 от Кодекса на труда.

Въз основа на така изяснената фактическа обстановка, Комисията установи следното от правна страна:

Несъвместимост по смисъла на §1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност. Съгласно чл.13, ал.1, т.8 от ЗПК, Комисията е компетентният орган, който проверява сигнали във връзка с декларациите за несъвместимост на лицата, заемащи публични длъжности, и при установена несъвместимост, сезира органа по избора или назначаването за предприемане на съответните действия. 
Съгласно чл. 41, ал.1 от ЗМСМА кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. Съгласно ал.3 в едномесечен срок от полагането на клетвата, съответно от приемането на решението на общинския съвет, лице, което при избирането му за кмет заема длъжност или осъществява дейност по ал. 1, предприема необходимите действия за прекратяване на дейността и/или за освобождаването му от заеманата длъжност и уведомява писмено за това председателя на общинския съвет и общинската избирателна комисия. Задължението по чл.41 ал.3 от ЗМСМА цели да се отстрани несъвместимостта, чрез обективиран избор на лицето в полза на публичната или другата заемана длъжност, съответно търговска дейност.  Съгласно чл. 1 от ТЗ търговец по смисъла на този закон е всяко физическо или юридическо лице, което по занятие извършва някоя от изчерпателно изброените в разпоредбата сделки. Търговци са: 1. търговските дружества; 2. кооперациите с изключение на жилищностроителните кооперации. За търговец се смята и всяко лице, образувало предприятие, което по предмет и обем изисква неговите дела да се водят по търговски начин даже ако дейността му не е посочена в ал. 1.
Съгласно чл.34, ал.5 и ал.6 от ЗМСМА общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. В едномесечен срок от полагането на клетвата лице, което при избирането му за общински съветник заема длъжност по ал. 5, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по Глава Осма, раздел ІІІ от Закона за противодействие на корупцията.
Във връзка със сключения трудов договор от заместник – кмета на Община Б., по отношение на него следва да важат и забраните, предвидени в чл. 107а, ал.1 от Кодекса на труда. Съгласно т.2 на посочената разпоредба не може да бъде сключван трудов договор за работа в държавната администрация с лице, което е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация.
Асен ****** Бошикьов - общински съветник в Общински съвет Б., Стефан ****** Тачев - кмет на Община Б. и Миланчо ****** Геров - заместник-кмет на Община Б., са лица, заемащи публични длъжности по смисъла на чл. 6, ал. 1, т. 32 от ЗПК.
Съгласно чл.49, ал.1, т.1 във вр. с ал.2 от ЗПК, лицата, заемащи публични длъжности, подават декларации за несъвместимост пред органа по избора или назначаването, съответно пред постоянна комисия на съответния общински съвет - за общинските съветници и кметовете. Съгласно разпоредбата на чл. 50, ал.1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 90, ал. 2, т. 1 и 3, декларация за несъвместимост в едномесечен срок от заемането на длъжността.
От събраните по преписката доказателства се установява, че на 06.12.2023 г. Стефан ****** Тачев, в качеството си на кмет на Община Б., е подал Декларация за несъвместимост по чл.49, ал.1, т.1 от ЗПК с вх. № 14/06.12.2023 г. Видно от същата лицето е декларирало наличие на несъвместимост, която е отстранило в предвидения в разпоредбата на чл.50, ал.3 от ЗПК едномесечен срок, считано от датата на подаване на декларацията – 06.12.2023 г. Към настоящия момент Стефан ****** Тачев е член на Управителния съвет и представляващ на сдружение Туристическо дружество „******“, с ЕИК ******, която длъжност, не попада в обхвата на разпоредбата на чл.41, ал.1 от ЗМСМА.
От събраните по преписката доказателства се установява, че на 04.12.2023 г. Асен ****** Бошикьов, в качеството си на общински съветник в Общински съвет Б., е подал Декларация за несъвместимост по чл.49, ал.1, т.1 от ЗПК с вх. № 5/04.12.2023 г. В декларацията си не е декларирал несъвместимости със заеманата от него публична длъжност. Асен ****** Бошикьов е член на Управителния съвет и представляващ на сдружение „******“, както и управител и едноличен собственик на капитала на „******“ ЕООД, и на „******“ ЕООД, както и е регистриран като едноличен търговец с фирма „******“. Видно от справката двете дружества не са дружества с общинско участие. Т.е. заеманите от Бошикьов длъжности и осъществяваната от лицето търговска дейност като едноличен търговец, не попадат в обхвата на разпоредбата на чл.34, ал.5 от ЗМСМА. 
От събраните по преписката доказателства се установява, че към датата на която Миланчо Геров, в качеството си на заместник – кмет на Община Б., е подписал Декларацията си за несъвместимост по чл.49, ал.1, т.1 от ЗПК, за него не са били налице несъвместимостите, предвидени в чл. 41, ал.1 от ЗМСМА и чл. 107а, ал.1, т.2 от Кодекса на труда.
От изложеното следва изводът, че Стефан ****** Тачев – кмет на Община Б., Миланчо ****** Геров – заместник-кмет на Община Б., и Асен ****** Бошикьов – общински съветник в Общински съвет Б., не заемат други длъжности, които съгласно Конституцията или закон са несъвместими с положението им на лица, заемащи публична длъжност по чл.6, ал.1, т.32 от ЗПК.
Предвид изложеното, на основание чл. 13, ал. 1, т. 8 от ЗПК, във вр. с § 7, ал.2 от ПЗР на ЗПК, Комисията за противодействие на корупцията 

РЕШИ:

НЕ УСТАНОВЯВА НЕСЪВМЕСТИМОСТ по отношение на Стефан ****** Тачев, ЕГН ******, кмет на Община Б., Миланчо ****** Геров, ЕГН ******, заместник-кмет на Община Б., и Асен ****** Бошикьов, ЕГН ******, общински съветник в Общински съвет Б., и в това им качество лица, заемащи публични длъжности по чл. 6, ал. 1, т. 32 от ЗПК.


КОМИСИЯ:

ЗАМЕСТНИК - ПРЕДСЕДАТЕЛ:…………………….…./АНТОН СЛАВЧЕВ/

ЧЛЕН:……………………………………………....../АНТОАНЕТА ЦОНКОВА/

ЧЛЕН:…………………...……………................................../ПЛАМЕН ЙОЦОВ/

ЧЛЕН: …………………………………………………..…./СИЛВИЯ КЪДРЕВА/




